Komisija je u prosincu 2016. donijela novu Komunikaciju o politici izvršenja: Pravo EU-a: boljom primjenom do boljih rezultata. U Komunikaciji se utvrđuje kako će Komisija, kao čuvarica Ugovorâ, pojačati svoje napore usmjerene na osiguravanje usklađenosti s pravom EU-a. Ideju da EU bude „veći i ambiciozniji u velikim temama, a manji i skromniji u manjim temama” trebalo bi prevesti u strateškiji i djelotvorniji pristup izvršenju u smislu postupanja u slučaju povreda. U okviru provedbe ovog pristupa Komisija bi se trebala usmjeriti na probleme u pogledu kojih ona svojim mjerama izvršenja može ostvariti konkretne rezultate te na prioritete u područjima politika. Komisija će stoga razlikovati predmete prema njihovoj dodanoj vrijednosti koja se može postići postupkom zbog povrede. Ona će zaključiti predmete kada smatra da je to primjereno s gledišta politike.

·Direktive o zalihama nafte,

·Uredbe o sigurnosti opskrbe plinom,

·Direktive o sustavu trgovanja emisijskim jedinicama stakleničkih plinova,

·Direktive o kvaliteti goriva i

·Direktive o geološkom skladištenju ugljikova dioksida.

Nakon provjera usklađenosti Komisija je 2016. s nekoliko država članica pokrenula dijaloge u okviru Pilota EU-a. Pokrenula je i 31 postupak zbog povrede nakon sustavnih provjera usklađenosti i zbog nedostatnog izvješćivanja o energetskoj učinkovitosti i u području nuklearne energije.

4.Povezanije i pravednije unutarnje tržište s ojačanim industrijskim temeljem

Jedinstvenim tržištem pružaju se brojne prilike europskim poduzećima, a potrošačima niže cijene i veći izbor. Ljudima se omogućuje da putuju, žive, rade i studiraju gdje god žele. Međutim te se prednosti ne mogu ostvariti ako se ne primjenjuju i ne provode pravila jedinstvenog tržišta ili ako njihovu učinkovitost umanjuju druge prepreke.

Izvršenje pravne stečevine u području tržišnog natjecanja

Komisijine aktivnosti izvršenja u području tržišnog natjecanja bile su usmjerene na osiguravanje usklađenosti s pravilima EU-a o zaštiti tržišnog natjecanja i državnim potporama. Komisija je 2016. nastavila postupak zbog povrede kojim se nastojalo spriječiti moguće jačanje vladajućeg položaja monopolista na tržištu električne energije u jednoj državi članici. To je posljedica mjera koje je poduzela ta država članica i kojima je monopolistu dodijeljena većina koncesija za hidroenergiju na dugo razdoblje bez provođenja natječajnog postupka.

Izvršenje odluka u području državnih potpora od ključne je važnosti za vjerodostojnost kontrola Komisije nad državnim potporama. Komisija je 2016. odlučila protiv Grčke pokrenuti postupak pred Sudom EU-a u skladu s člankom 260. stavkom 2. UFEU-a zbog neprovođenja odluke Komisije o povratu iz 2008. u predmetu o grčkim brodogradilištima i zbog neusklađenosti s presudom suda iz 2013.

Komisija je pomagala državama članicama s provedbom Direktive o postupcima za naknadu štete za kršenje odredaba prava tržišnog natjecanja i nastavit će ulagati znatne napore u osiguravanje njezine pravodobne i pravilne provedbe.

Izvršavanje pravne stečevine u području jedinstvenog tržišta, industrije, poduzetništva i MSP-ova

U Komisijinoj strategiji jedinstvenog tržišta predviđen je razvoj kulture usklađenosti i pametnog izvršenja. To uključuje primjenu holističkog pristupa izvršenju pravila o jedinstvenom tržištu. Ovim pristupom obuhvaćene su sve faze donošenja politika – od osmišljavanja do prenošenja politike, te do provedbe i pametnog izvršenja pravila o jedinstvenom tržištu – u skladu s pristupom bolje regulative. On uključuje bolju integraciju evaluacije i izvršenja u oblikovanje politike i pružanje više pomoći i smjernica državama članicama i gospodarskim subjektima o tome kako provoditi pravila unutarnjeg tržišta. Opći je cilj poboljšati usklađenost s pravilima jedinstvenog tržišta specifično te s cijelim zakonodavstvom EU-a općenito.

U skladu s tim pristupom Komisija državama članicama nudi smjernice. Ona je to učinila 2016. pružanjem pravnih tumačenja, primjerice, primjenjivih pravila EU-a u inovativnim područjima suradničkog gospodarstva i e-trgovine. Komisija također daje smjernice građanima i poduzećima EU-a kako bi osigurala da ostvaruju svoja prava u skladu s pravilima o jedinstvenom tržištu. Ona to čini na način da ih usmjerava na odgovarajuće mehanizme pravne zaštite, kao što je mreža SOLVIT. Istodobno se dokazima prikupljenima s pomoću predmeta u mreži SOLVIT Komisiji može pomoći da utvrdi moguće povrede zakonodavstva EU-a. To pokazuje da je SOLVIT pametan alat za izvršenje.

Komisija je 2016. primijenila svoj pristup pametnog izvršenja, među ostalim, u dva posebna područja. U sektoru usluga Komisija je zatražila da devet država članica ukloni pretjerane i neopravdane prepreke pružanju usluga na unutarnjem tržištu. Smatrala je da su zahtjevi nametnuti određenim pružateljima usluga u tim državama članicama protivni Direktivi o uslugama. U sektoru automobila Komisija pozorno prati kako nacionalna tijela izvršavaju postojeća pravila EU-a. Ona je 2016. pokrenula postupke zbog povrede protiv sedam država članica jer nisu ispunile svoje obveze iz zakonodavstva o homologaciji tipa vozila. Te su mjere posebno bile usmjerene na njihov neuspjeh da uspostave ili primjenjuju sustave kazni kako bi odvratile proizvođače automobila od kršenja zakonodavstva o emisijama ispušnih plinova.

Nadalje, Komisija je pokrenula postupke zbog povrede protiv većine država članica jer nisu u cijelosti prenijele direktive o javnoj nabavi, zakonskoj metrologiji, naprednim inženjerskim i proizvodnim sustavima, eksplozivima za civilnu uporabu i proizvodima za obranu i o informacijskom sustavu unutarnjeg tržišta.

Izvršenje pravne stečevine u području unije tržišta kapitala i financijskih usluga

Unijom tržišta kapitala nastoji se inovativnim trgovačkim društvima, novoosnovanim trgovačkim društvima i malim i srednjim poduzećima olakšati pristup financiranju. Njome se nastoje tržišta kapitala EU-a učiniti privlačnijima za maloprodajne i institucijske ulagače te dodatno proširiti prekogranična ulaganja. Unijom tržišta kapitala također se nastoji pridonijeti obnovi stabilnosti i povjerenja u financijski sektor nakon krize.

Komisijin Akcijski plan o izgradnji unije tržišta kapitala iz 2015. dopunjen je u rujnu 2016. Komunikacijom o uniji tržišta kapitala — ubrzavanje reforme. Ta se inicijativa podupire mjerama izvršenja koje provodi Komisija i koje uključuju uklanjanje nacionalnih prekograničnih prepreka ulaganjima (npr. slučajevi zlatnih dionica, ograničenja ulaganja) i osiguravanje potpune provedbe direktiva o uniji tržišta kapitala povezanih s tržištima kapitala. Komisija je, na primjer, pokrenula predmete zbog povrede protiv 21 države članice u vezi s njihovim prenošenjem Direktive o transparentnosti, kojom se nastoji osigurati da izdavatelji vrijednosnih papira objavljuju određene ključne informacije o svojem poslovanju.